במחזור הקודם היתה זו הרטה ברלין שניצלה איבוד נקודות של יריבותיה לצמרת כדי לבסס יתרון של חמש נקודות מעל המקום השני. השבוע התהפך הגלגל: הרטה הפסידה בדרבי הברלינאי, אאוגסבורג גברה בחוץ על אוסנברוק, דואיסבורג על אווה ובוכום על אוברהאוסן (עם נצחונה השמיני ברציפות!).הפער בין המקום הראשון לשני עומד כעת על שתי נקודות בלבד, כשדואיסבורג מוסיפה צלע נוספת למאבק ומבססת את מקומה ברביעיה הראשונה. סוגרת הטבלה ארמיניה בילפלד שוב הפסידה, הפעם לאינגולשטדט הלפני אחרונה, שפתחה פער של תשע נקודות מהמקום האחרון ונמצאת רק שלוש נקודות מהמקום ה-15 המבטיח הישארות. קרלסרוהה הובסה על ידי פאדרבורן אך ניצלה את הפסדה של אוברהאוסן כדי להישאר מעל הקו האדום.
עם פער מבטיח של חמש נקודות מהמקום השני ושלושה נצחונות רצופים מפתיחת הסיבוב הגיעה הרטה בטוחה בעצמה לדרבי הברלינאי ולעיני איצטדיון מלא עד אפס מקום פתחה את המשחק בסערה, תקפה ללא הפסקה וגרמה לאוניון לאבד ריכוז ולהיכשל בפעולות פשוטות. בדקה ה-13 כבשה הרטה את השער הראשון במשחק, שער שכולו תוצרת בלמי הקבוצה: אנדרה מיאטוביץ' השתלט על כדור מעט מחוץ לרחבת החמש של אוניון והגביה אותו מעל לשוער הוטקה ולצידו השני של השער, שם המתין רומן הובניק לבדו ונגח את הכדור לשער החשוף.
מיד לאחר הבקעת השער נסוגה הרטה לשערה ואיפשרה לאוניון להתאושש ולחזור לעצמה ולמשחק. מהלכיה הפכו למדוייקים יותר, שחקניה גילו שהשד אינו נורא והחלו לתקוף. בדקה ה-37 התגבר ג'ון מוסקרה על הובניק ושחרר בעיטת יעף מ-16 מטרים לפינה הימנית של השער ופנימה.
המחצית השניה נפתחה, בדיוק כמו הראשונה, עם לחץ של הרטה, אך החטאות מסמרות שיער של הובניק, ראמוס ורוב פרנד העלו את מפלס הלחץ אצל המארחת, שהחלה לאבד כדורים ואיבדה את הסדר במערך שלה. אוניון החלו שוב לתקוף ביתר שאת, כשהם מוצאים שוב ושוב את הגנת הרטה חסרת קואורדינציה והנהגה. בדקה ה-77 בעט טורסטן מאטושקה, קפטן אוניון, כדור חופשי מ-25 מטרים לפינת שער הרטה. ומייקל ארטס בהדיפה רעה הדף את הכדור פנימה. אוניון הצליחה להגיע למצב קורץ נוסף אך דומיניק פייץ נגח מ-5 מטרים מעל השער.
פ.צ אוניון הגיעה לביתה של מוליכת הליגה הגאה הרטה, ניצחה אותה במשחק היוקרתי של העונה והתרחקה כדי שש נקודות מהקו האדום, כל זאת לקראת מפגש התחתית הצפוי לה בשבוע הבא מול אוסנברוק. הרטה ברלין המוכה תנסה להתאושש במפגש הקצוות שייערך בקרלסרוהה.
אינגולשטדט הלפני אחרונה, עם שישה מפגשים רצופים ללא נצחון, אירחה את סוגרת הטבלה ארמיניה בילפלד שהפסידה בשבעה משמונת משחקיה האחרונים. בילפלד פתחה את המשחק עם לחץ מסיבי וכבר בדקה הראשונה הגיעה למצב מסוכן. מהר מאוד נרגעה האורחת ואינגולשטדט השתלטה על מרכז השדה. אדסון באדל, שחקנה של לוס אנג'לס גלאקסי ונבחרת ארה"ב שחתם על חוזה לשנתיים באינגולשטדט, הפגין יכולת גבוהה, סיכן כל העת את שערה של בילפלד, בישל את השער היחיד לבוכנר בדקה ה-43 והיה השחקן המצטיין במשחק.
הנצחון נעניק לאינגולשטדט מעט אוויר לנשימה בתחתית והיא במרחק שתי נקודות בלבד מהמקום המוביל למבחנים. בילפלד, עמוק בבור עם 8 נקודות, הופכת את משימת ההישרדות לקשה עד בלתי אפשרית.